《用招明叔之韵简胡兄仲威并属明叔》
宋代·赵蕃

一白不尽茶，妙试在茗粥。相马不举肥，干也更画肉。

士当何如不，一语可以卜。我生嗜朋友，有馀补不足。

要求栋梁具，必问涧与谷。瑟兮本希声，何能娱世俗。

陈君于为文，笔力见往复。剧称南郡胡，曰此吾类族。

舆篮昨过之，怀刺今来辱。谈间不须臾，未暇问以目。

陈君有江阁，旷瞻不遗粟。非如昧者徒，白昼迷麦菽。

何当约夫君，载酒撷杞菊。我记不足云，渠诗当细读。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。